ช่วงเทศกาลตรุษจีน แนะนำประชาชนเลือกซื้อผลิตภัณฑ์ปศุสัตว์จากแหล่งจำหน่ายที่น่าเชื่อถือ ที่มีสัญลักษณ์ ปศุสัตว์ OK
นายสัตวแพทย์สมชวน รัตนมังคลานนท์ อธิบดีกรมปศุสัตว์ เปิดเผยหลังตรวจเยี่ยมร้านจำหน่ายผลิตภัณฑ์ปศุสัตว์และมอบป้าย ปศุสัตว์ OK แก่ร้านจำหน่ายผลิตภัณฑ์ปศุสัตว์ในตลาดสดองค์การตลาดเพื่อเกษตรกร (อ.ต.ก.) เพื่อสร้างความมั่นใจแก่ผู้บริโภคที่มาเลือกซื้อสินค้าปศุสัตว์เป็นของไหว้ในเทศกาลตรุษจีน ว่า การบริโภคผลิตภัณฑ์ปศุสัตว์จะมีปริมาณสูงขึ้นในช่วงเทศกาลตรุษจีนของทุกปี โดยสินค้าปศุสัตว์ที่นิยมเลือกซื้อเพื่อเตรียมจัดพิธีไหว้ขอพรเทพเจ้าและบรรพบุรุษที่ล่วงลับ ได้แก่ เนื้อหมู เนื้อไก่ เนื้อเป็ด รวมถึงไข่ไก่ไข่เป็ด ดังนั้นเกษตรกรผู้เลี้ยงสัตว์และผู้ประกอบการโรงแปรรูปจะต้องเตรียมความพร้อมเพื่อผลิตเนื้อสัตว์ให้เพียงพอต่อความต้องการของผู้บริโภค กรมปศุสัตว์ซึ่งเป็นหน่วยงานของรัฐที่มีหน้าที่ในการกำกับดูแลการผลิตเนื้อสัตว์ตลอดทั้งกระบวนการตั้งแต่ฟาร์มเลี้ยงสัตว์จนกระทั่งเป็นเนื้อสัตว์ก่อนถึงมือผู้บริโภค จึงเพิ่มความเข้มงวดในการตรวจสอบกระบวนการผลิตเนื้อสัตว์ยิ่งขึ้น เพื่อให้ผู้บริโภคได้บริโภคเนื้อสัตว์ที่ถูกสุขลักษณะและสุขอนามัยในเทศกาลตรุษจีนที่กำลังจะมาถึงนี้กรมปศุสัตว์ เชิญชวนผู้บริโภคและประชาชน สนใจเลือกซื้อสินค้าปศุสัตว์ ที่มีตราสัญลักษณ์ปศุสัตว์ OK สร้างความมั่นใจแก่ประชาชน ปัจจุบันร้านที่มีตราสัญลักษณ์แล้วว่า 8,000 ร้านทั่วประเทศ ที่ตรวจสอบแหล่งที่มาได้ถูกต้อง ได้มาตรฐาน พร้อมยืนยันมีปริมาณสินค้าปศุสัตว์เพียงพอต่อความต้องการแน่นอน โดยเฉพาะช่วงตรุษจีนที่ใกล้จะถึงนี้ ส่วนเรื่องราคาคงเป็นไปตามกลไกลทางการตลาด